
Permagnae  et  subitaneae  depositiones  materiae  tuberculosae, 
quum  effectum  producant,  qui  morbi  acuti  imaginem  exhibere 
videatur , sine  dubio  inter  vitam  difficillime  dignoscuntur. 
Quum  enim  saepissime  cum  symptomatibus  typhi  aut  pneu- 
moniae asthenicae  in  conspectum  veniant,  quum  signa,  quae 
locum  affectionis  indicarent,  aut  valde  fallacia,  aut  tam  exi- 
gua existant,  ut  ignorentur,  cum  saepius  decursus  ita  rapi- 
dus inveniatur,  qui  mortem  post  paucos  dies  inferat,  nihil 
abesse  videtur,  quod  errorem  non  augeat.  Quam  ob  rem, 
si  postea  corpus  incidimus,  eo  magis  miramur,  quod  loco 
ulcerum  in  ileo  aut  loco  signorum  inflammationis  pulmonum, 
nonnisi  permagnas  materiae  tuberculosae  depositiones,  sive 
in  organis  singularibus,  sive  in  compluribus  corporis  parti- 
bus invenimus.  Maximi  momenti  autem  videtur,  ut  res  inter 
se  similes  discernamus  et  naturam  causarum  perscrutemur, 
quae  quamvis  eundem  effectum  praebeant,  tamen  inter  se  di- 
versae sunt.  Quam  ob  rem  magnam  mihi  voluptatem  attulit, 
quod  ante  aliquot  hebdomades  occasio  mihi  offerebatur  in 
clinico  medico,  aegrotam,  e tuberculoseos  illa  forma,  quam 
dicunt  acutam,  laborantem  videndi,  quod  ipse  morbi  decur- 
sum observare  et  quae  post  mortem  inventa  sunt,  conferre 
et  comparationem  instituere  cum  aliorum  observationibus 
poteram.  Si  hoc  loco  ante  morbi  descriptionem  etiam  id, 
quod  ad  scientiarum  praesentem  statum  de  hac  re  cogitan- 


dum  mihi  videatur,  adjunxerim,  me  laborem  satis  arduum 
mihi  proposuisse  fateor,  quod  attinet  ad  experientiam  pro- 
priam. 

Ouanquam  vero  in  perspiciendis  fere  omnibus  rebus  in 
medicina  gravioribus  adhuc  virorum  experientissimorum  in- 
stitutione gavisus  sum,  mihi  tamen  non  minorem  voluptatem 
attulit,  ex  aliorum  sententiis  rerum  cognitionem  haurire. 

De  effectu,  qui  depositionibus  illis  permagnis  et  subito 
ortis  materiae  tuberculosae  efficiatur,  quum  hic  de  observa- 
tionibus agatur,  multo  certiora  dicenda  sunt,  quam  de  causis, 
quae  producant  illos  effectus.  Ibi  enim  patet  sententiarum 
singularum  campus,  secundum  investigatorum  diversam  ratio- 
nem , dum  argumenta  perfecta  et  certa  adhuc  absint.  Pro- 
pterea  nomine  ,,  tuberculosis  acuta5’  in  libelli  titulo  uti  non 
ausus  sum,  ne  singulorum  modo  opinionem  sequi  videar,  qui 
pro  certo  habeant,  hic  adesse  morbum  a tuberculosi  valde 
differentem,  quod  attinet  ad  tuberculorum  causas,  originem 
atque  conditiones.  Quam  ob  rem  id  prae  ceteris  explorare 
studebo,  quinam  sit  nexus  morbi  illius,  qui  tuberculosis  no- 
minatur, cum  tuberculosi  acuta,  nam  liceat  mihi  hoc  nomine 
breviore  uti,  quum  alterum  non  adsit,  postquam  consilium 
meum  exposui. 

a . De  materiae  tuberculosae  copiosa  ac  subitanea 
depositione . 

Agitur  de  tribus  rebus  I.  de  causis,  quae  efficiant  illas 
depositiones,  II.  de  actionibus  corporis,  quibus  fiant  III.  de 
materiae  depositae  natura. 

I.  Postquam  experimentis  de  infectione  putrida  a Mar- 
chandis  et  Orphila  circa  animalia  institutis,  pathologia 
humoralis  iterum  florere  coepit,  natura  cujusvis  morbi  nomine 

craseos  significata  est,  quapropter  etiam  erasis  tuberculosa 
statuebatur,  quam  mutata  fibrinae  indole  in  sanguine  effectam 
significavit  Rokitansky,  et  ad  quam,  quod  idem  comme- 
morat auctor,  in  tuberculosi  acuta  erasis  alia  aggrediatur, 

quam  albuminosam  vocat,  propter  albumen  mutatum.  Tali 
modo  symptomata  illa  morbi  acuti  orta  esse  interpretatur, 

quod  vero  nullo  modo  argumentis  probari  potest,  quum  hic 
argumenta  chemica  requirantur,  ad  quae  proferenda  multum 
opus  est,  cujus  cognitione  adhuc  caremus.  Nam  quum, 

quod  satis  dolendum  est,  mutationes,  quae  ad  indolem  mate- 
riarum illarum  spectant,  quas  connubia  proteinica  vocant, 
plane  ignoremus,  illas  etiam  in  sanguine  invenire  non  possu- 
mus. Fateamur,  omnia,  quae  de  hisce  materiis  statuere 

liceat,  modo  ad  unius  alteriusve  materiae  uberiorem  praesen- 
tiam referenda  esse.  Tamen  nullo  modo  rejiciendum  esse 
videtur,  elementa  illa,  e quibus  post  exsudationem  producta 
propria  morbi  extra  vasa  capillaria  oriantur,  jamjam  in  san- 
guine existere,  quamvis  non  praeformata;  sed  cum  nobis  non 
contingat,  ut  naturam  hujus  mutationis  e sanguine  confirmare 
possimus,  mittamus  ea,  quae  possint  existere,  certis  nomini- 
bus significare.  Ouum  e productis  aequalibus  de  causis  iis- 
dem concludere  liceat,  tuberculosin  acutam,  quod  attinet  ad 
sanguinem  alienatum,  parum  illi  mutationi  tribuamus,  necesse 
est,  qua  exsudatum  tuberculosum  effici  posse,  inter  omnes 
constat  et  quaestio  obtruditur,  quousque  de  mutationis  illius 
suppositae  ortu  notitia  nobis  contigerit.  Pro  certo  haberi 
potest,  ipsum  morbum  consistere  non  tam  in  perversa  san- 
guinis mixtione,  quam  in  vitiosa  sanguificatione,  dum  paretur 
sanguis  quidem  imperfectus,  abnormi  singularum  partium 
compositione,  qui  non  sufficit  ad  normales  functiones  exer- 
cendas. Ita  plasma  illud,  quod  e sanguine  per  exsudationem 


secedit  et  ex  quo  partes  omnes  formantur  atque  aluntur  in 
inferiore  formationis  gradu  detentum,  non  ad  istam  perfectio- 
nem pervenit,  qua  opus  est  ad  normalem  omnium  partium 
organisationem  ac  nutritionem.  Quamvis,  qua  in  re  consi- 
stat hoc  sanguificationis  vitium , hucusque  sit  incognitum, 
tamen  nominibus  discerni  debet  ab  aliis. 

Abnormitas  sanguinis  igitur,  quae  tali  modo  sistitur,  dia- 
thesis  tuberculosa  nominari  solet,  dum  corporis  conditio,  hinc 
subsecuta,  habitus  appellatur  tuberculosus.  Quum  enim 
plasma  vitiosum  non  satis  aptum  sit  ad  assimilationem,  par- 
tes solidas  modo  imperfecte  evolutas  videmus,  praecipue  mu- 
sculos , dum  systema  vasorum  praevalet.  Materiae  alienae 
elementa,  vi  idioplastica  sive  majore,  sive  minore  gradu  ca- 
rentia aut  resorbentur,  aut  restant  et  tum  ea  lege,  qua 
omnia  in  corpore  ad  organisationem  tendunt,  prohibentur,  quo-  I 
minus  in  statu  anorganico  persistant;  proprium  potius  orga- 
nisationis  gradum  adipiscuntur,  in  quo  etiam  metamorphoses 
proprias  persequuntur.  Tali  modo  ortam  pathicam  corporis 
conditionem  nomine  ,,  tuberculosis 55  significare  licet. 

Quod  attinet  ad  diathesin  tuberculosam,  non  dubitandum 
est,  quin  hereditaria  sit;  ubi  vero  in  hominibus  procreatur, 
id  syndrome  injuriarum  externarum  cum  conditionibus  inter- 
nis, plerumque  ignotis,  fieri,  secundum  experientiam  statuere 
possumus.  De  potentiis  externis,  quae  influunt,  quibus  omni- 
bus natura  inest  communis,  ut  vitam  plasticam  debilitent  atque 
deprimant,  commemorandum  est,  plerasque  ejusmodi  esse, 
ut  modo  tardo  pede  morbum  adducere  possint. 

Quo  numeranda  sunt:  alimenta,  a singulorum  hominum! 
apparatu  digestionis  discrepantia,  quibus  propterea  plus  no- 
cent, quam  materiae  ad  assimilationem  aptae  prodesse  pos- 
sint; aer  humoribus  vitiatus,  solis  benigna  vi  destitutus,  qua-  1 


lis  in  domiciliis  subterraneis  et  in  vallibus  umbrosis  atque 
angustis  esse  solet.  Coeli  indolem  respicientes  praecipue 
tempestatem  frigidam  simulque  humidam,  quae  celeriter  mu- 
tetur in  contrariam  , maximi  momenti  esse  putamus , scilicet 
in  regione  nostra:  tempus  hiemale  et  vernale.  Praeterea 
corporis  motus,  vestimenta  apta  et  multas  alias  res  ad  ju- 
vandam vitam  plasticam  maxime  necessarias  esse,  inter  omnes 
constat.  Causis  tam  variis  fundamento  ad  procreandam  dia- 
thesin  tuberculosam  sensim  sensimque  jacto,  aut  lente  oriun- 
tur tubercula,  et  re  vera  in  hominibus,  in  quibus  id  suspi- 
cari non  licuerat,  reperiuntur,  aut  depositiones  per  intervalla 
sese  excipiunt  et  saepe  cachexia  oritur.  Impulsum  illum 
internum,  quo  productiones  fiunt  et  post  intervalla  iterantur, 
morbi  exacerbationem  appellare  possumus.  Pro  tali  impulsu 
habenda  primum  est  certa  aetas,  quod  per  tabulas,  numeros 
aegrotorum  indicantes,  a Bayle,  Lombard,  Louis,  aliis 
demonstratur.  Plerumque  aetatem  puerilem  usque  ad  annum 
quartum,  dein  homines  inter  vicesimum  et  tricesimum  vitae 
annum,  ad  tuberculorum  evolutionem  vergere  videmus;  sae- 
pissime anno  aetatis  trigesimo  exitum  letalem  se  vidisse  re- 
ferunt, qui  observarunt,  et  sexus  sequioris  majorem  fuisse 
numerum.  Quam  vim  retentiones  secretorum  atque  excre- 
torum, et  elementa  dyscratica  hic  exerceant,  minus  notum  est. 

Sed  praeterea  scimus,  maximi  momenti  esse  evolutiones 
omnes,  quae  vim  plasticam  exhauriant,  quo  numerantur  tem- 
pus post  dentitionem,  neque  minus  post  puerperium,  tum 
paulo  post  morbos  acutos,  inter  quos  praecipue  afferenda 
sunt  exanthemata  acuta.  Quae  horum  momentorum  praecipue 
tuberculosin  acutam  producant,  nondum  experientia  investi- 
gatum est;  imprimis  autem  quae  proxime  sequuntur,  pro 
hac  forma  vindicanda  esse  mihi  videntur.  Plerumque  in 


organis  defunctorum,  praecipue  in  pulmonibus,  praeter  recen- 
tia etiam  vetusta  tuberculoseos  vestigia  inveniuntur,  cujus 
depositiones  non  uno  tempore  factas  esse  , sed  iterum 
iterumque  sese  excepisse,  perspici  potest.  In  talibus 
casibus  exacerbationem  modo  fuisse  tuberculosam  acutam, 
satis  manifestatur.  Si  vero  non  adsunt  illa  rudimenta  et 
homo  omnino  sanus  adhuc  visus  erat,  cogitandum  est  de 
occulta  corporis  constitutione,  adhuc  dormituriente,  quae 
subito  exacerbationes  fecerit  complures;  nam  ut  intra  pau- 
corum dierum  spatium  depositiones  majores  repetantur,  im- 
petu interno  efficitur.  Neque  id,  quod  dixi,  modo  theoriam 
respicit,  sed  etiam  experientiam,  si  ex  analogis  concludere 
licet.  Eisenmann  *)  enarrat  de  quibusdam  formis  phthisis 
pulmonum  satis  distinctis,  quae  semper  hereditariae  obser- 
vatae sint  et  quae  omnes  in  eo  consentirent,  ut,  qui  in  illas 
inciderent,  a primis  vitae  annis  sanitate,  integritate  et  robore 
corporis  florerent;  rarissime  et  modo  apud  nonnullos  eorum 
signa  scrophulosa  aut  tussicula,  maxime  autem  fugacia, 
observata  sunt.  Xidem,  postquam  adoleverant,  nunquam  vero 
ante  annum  aetatis  vigesimum,  plerumque  post  vigesimum 
quartum,  subito  phthisis  signis  gravissimis  correpti  sunt, 
quae  ab  hisce  hominibus  longissime  abesse  visa  erant. 
Haemoptysis  primum  evenit , postea  ad  iteratam  tussis  et 
macies  vehementissima  accesserunt  et  dum  diarrhoeae  et 
sudores  saepius  non  aderant,  mors  nunquam  poterat  arceri 
et  plerumque  ante  trimestre  irruebat.  Quidni  his  in  formis 
hereditariis  de  constitutione  occulta  cogitare  liceat? 

II.  Quod  attinet  ad  actionem,*’  qua  repente  tanta  tuber- 
culorum copia  in  diversis  corporis  partibus  deponatur,  inter 


’)  Dr.  Canstatfs  Jahresbericht.  1843.  2.  Band. 

multos  etiam  Stokes  *)  hic  de  tuberculis  inflammatione  ortis 
agi,  contendit.  Ignotum  non  est,  Broussais,  Lallemand 
et  alios , cuique  tuberculorum  productioni  inflammationem 
subesse,  docuisse,  quam  sententiam  etiam  Andral  profitetur, 
qui  tubercula  pulmonum  ex  vesicularum  inflammatione  formari 
credit  (pneumonie  vesiculaire).  Sed  jam  multi  auctores 
argumentis  debitis  probarunt,  nunquam  tubercula  inflamma- 
tione oriri  posse , quam  ob  rem  etiam  id  statuendum  non 
est  in  tuberculosi  acuta,  ubi  morbus  idem,  modo  forma  varia 
est.  Laennec  et  Louis  ubique  in  scriptis  suis  defendunt 
tuberculorum  naturam  non  inflammatoriam.  — Inflammatio 
est  propria  pathica  actio,  ab  aliis  diversa,  et,  quae  producit, 
semper  apta  sunt  ad  perfectam  organisationem,  quae  nun- 
quam in  exsudato  tuberculoso  invenitur.  Quam  ob  rem 
inflammationem  tuberculosam  specificam  omnino  non  licet 
statuere;  sed  non  ignoro,  inflammationem  cum  tuberculosi 
vario  modo  complicari,  ita  ut  aut  praeexistat,  aut  inflam- 
matio tuberculorum  infiltrationem,  aut  tuberculorum  productio 
inflammationem  sequi  possit.  Praecipue  vero  in  tuberculosi 
acuta  propter  majorem  corporum  alienorum  copiam,  quae 
subito  in  partibus  singulis  deponuntur,  organa  et  excitata  et 
functionibus  laesa  eo  magis  ad  inflammationem  apta  fieri, 
patet.  Sic,  si  in  tuberculosi  acuta  praecipue  pulmones 
affecti  sunt,  demum  pneumonia  circumscripta  et  pleuritis 
observatae  sunt.  Nunquam  vero  observatum  est,  tuberculo- 
sin  acutam  ex  inflammatione,  quae  materiam  tuberculosam 
ediderit,  ortam  esse,  et  qui  id  se  vidisse  contenderunt,  ab 
auctoribus  optimis  refutati  sunt.  Si  in  cavernis  tuberculo- 


0 W.  Stokes.  Ueber  die  Diagnose  u.  Behandlung  der  Brust- 
krankheiten. 

sis  una  cum  membranis  recenter  formatis  etiam  tubercula 
recentia  inveniuntur,  non  ignorandum  est,  hasce  membranas 
exsudatis  arteriarum  bronchialium,  quae  nutritiam  exercent  ■« 
functionem  in  pulmonibus,  formatas  esse.  Si  post  inflam-  ' 
mationes  oriuntur  tubercula,  earum  productum  non  habenda 
sunt,  quum  post  omnes  morbos  acutos,  quibus  vis  plastica 
debilitata  est,  opportunitas  ad  tuberculosin  exhibeatur.  In 
tuberculosi  acuta  igitur,  ut  in  omni  tuberculorum  depositione, 
causam  infiltrationis  modo  in  corporis  conditionibus  ignotis, 
quarum  finis  est  exsudatio  massae  tuberculosae,  collocare  ; 
possumus.  Causam  localem,  qua  efficitur  exsudatio,  esse 
hyperaemiam,  et  cadaveribus  et  multorum  auctorum  senten- i j 
tiis  probatum  est,  quae  cur  in  hac  aut  illa  parte  oriatur,  i 
a majore  sanguinis  affluxu,  procreato  et  evolutionibus  aut  in-  | | 
cremento,  et  vitalitatis  gradu  aut  irritabilitate,  per  rerum 
naturam  pendere  potest.  Saepius  vero  nihil  prodest,  de 
talibus  causis  cogitare,  scilicet  tum,  quum  fere  in  omni- m 
bus  corporis  partibus  parvo  temporis  spatio  tuberculorum  jj 
depositio  est  facta.  Quum  in  tuberculosi  acuta  partes  subito  i 
coarctatas  et  functionibus  laesas  videamus,  febri  saepius  ab 
initio  comitata  occurrit.  — 

III.  Si  quaeritur  de  tuberculorum  natura,  inde  a primis  i 
exordii  vestigiis  eam  indagemus  necesse  est.  Adeo  manifestum 
est,  materiam,  quam  tuberculosam  vocamus,  ut  ipsum  cyto-  1 
blastema,  cujus  pars  est,  et  quocum  una  exsudatur  per 
vasorum  parietes,  initio  liquidam  esse,  ut  non  opus  sit 
demonstratione.  Sed  hic  primus  status  non  tam  directe 
observari  potest  propter  difficultatem,  blastema  tam  proprium  ij-.j 
a cytoblastemate,  e quo  omnes  partes  aluntur,  distinguendi. 
Quam  ob  rem,  quamvis  Andral,  Schroeder  van  der 
Kolk,  Lobstein  et  alii  materiam  tuberculosam  liquidam 

in  diversis  organis  se  vidisse  contendant,  tamen  fides  harum 
relationum  in  dubium  vocanda  est.  In  stadiis,  ubi  accura- 
tior observatio  fieri  potest,  materies  tuberculosa  jam  solida 
in  conspectum  venit,  massam  formans,  quae  omnia  inter  telas 
interstitia,  ubi  deposita  est,  explere  possit,  dum  telae  ipsae, 
tam  arcte  obsessae,  nullo  modo  mutantur  et  quod  ad  orga- 
nisationem,  et  quod  ad  eorum  locum.  Si  tali  modo  totum 
organon,  aut  major  ejus  pars  aeque  impletur,  conditionem 
illam  ante  oculos  positam  videmus,  quae  infiltratio  vocata 
est  tuberculosa;  si  vero  corpuscula  forma  nodosa  aut  glan- 
dulosa, usque  ad  magnitudinem  pisi  differentia,  in  conspectum 
veniunt,  nodi  tuberculosi  nominantur,  quorum  minimi  tuber- 
culorum miliarium  tulerunt  nomen , quia  sunt  magnitudine 
grani  miliacei.  — Sed  quod  bene  commemorandum  est,  hae 
distinctiones  non  ita  sunt  strictae,  ut  semper  unam  alteramve 
formam  probe  distinctam  inveniamus;  omnes  potius  transitus 
modi  deprehenduntur,  quapropter  saepe  penes  observatorem 
est,  quam  formam  statuere  velit.  — Invenitur  praeterea 
materia  quaedam  gelatinosa,  quam  etiam  Rokitansky  et 
Laennec  commemorant,  cujusque  naturam  tuberculosam 
putant.  Haec  materia,  quam  saepius  videre  licet,  haud 
dubie  priorem  gradum  evolutionis  exsudati  tuberculosi  format. 
Quod  ad  chemicam  materiae  tuberculosae  attinet  explorationem, 
quamvis  saepe  et  a, viris  eruditissimis  facta  sit,  semper 
eventus  alios  offerebat.  De  microscopica  structura  illa  afferre 
liceat,  quae  J.  Vogel  l)  de  hac  re  tradit,  quia  tali  modo 
varietates  tuberculorum  singulorum  in  variis  stadiis  optime 
perspiciuntur.  Invenit:  1.  materiam  fundamentalem  et  araor- 


0 Pathologische  Anatomie  des  mensehlichen  Korpers  v.  J.  Vo- 
gel. Leipzig  1845. 


pham  , cui  omnes  fibrinae  coagulatae  proprietates  insunt, 
2.  corpuscula  plerumque  rotunda,  majora  diametrum  lineae 
y800  babentia,  quorum  granulorum  alia  adipe,  alia  calcariae 
carbonicae  aut  phosphoricae  crystallis,  alia  substantiis  ignotis 
composita  sunt;  3.  cellulas,  quae  semper  admodum  imper- 
fecto formationis  gradu  utuntur  et  in  quibus  rarissime  nucleum 
videre  potes. 

Haec  elementa  diverso  modo  inter  se  conjuncta  in  tuber- 
culis  inveniuntur,  quo  fit,  ut,  si  in  conspectum  veniant,  inter 
se  discrepare  videantur  tubercula.  Rarissime  ea  praedomi- 
natur  amorpba  substantia,  quae  fundamentalis  nominatur, 
saepius  granula ; cellulis  praevalentibus  major  organisatio 
offertur;  interdum  autem  plane  desunt.  Illa  tuberculorum 
forma,  in  qua  substantia,  quae  debita  caret  structura,  cellu- 
losaeque  formationes  praevalent,  canam  praebet  massam,  fere 
lucidam,  sectionis  planitie  laevem.  Ubi  vero  in  tuberculorum 
massa  plura  elementa  granulosa  inveniuntur,  minus  pellucida 
et  coloris  magis  flavi  apparet.  Quarum  specierum  flava 
majoris  evolutionis  gradus  nominari  posse  videtur,  cum  omnes 
formae  intermediae  et  canae  in  flavum  tuberculum  transire 
queant,  quum  tubercula  cana,  nisi  mutantur  in  flava,  quae 
sola  in  emollitionem  aut  calcariam  abire  possunt,  obsolescant. 
Si  materia  grisea  transit  in  flavam,  primo  in  centro  habet 
punctum  opacum,  quod  paulatim  versus  peripheriam  crescit; 
minime  agitur  de  juxtapositione,  quacum  multi  hoc  incre- 
mentum a centro  confuderunt.  Omnia  tubercula  flava , imo 
flava  sola  progrediente  evolutione  tendunt  ad  metamorphosin, 
aut  emollitionis  aut  calcefactionis , ut  ita  dicam.  Commu- 
tatio in  emollitionem  itidem  fit  e puncto  quodam  centri, 
indeque  postremo  ruptio  et  ejectio  granulorum. 

Si  tuberculosin  acutam  respicimus,  post  mortem  in  or- 

ganis  affectis  omnes  illas  formas  invenimus,  de  quibus  dixi, 
materiam  gelatinosam,  infiltrationem  griseam  et  flavam,  tuber- 
cula miliaria  et  majora;  quod  ad  evolutionem  attinet:  tuber- 
cula cruda,  in  emollitionem  transitura  et  emollita,  neque 
minus  in  plerisque  cavernas  et  cicatrices,  ubi  jam  antea  de- 
positiones locum  habuerunt,  praeterea  inflammationis,  si  qua 
aderat,  vestigia.  Permagnam  hic  videmus  disturbationis  ima- 
ginem et  cum  omnes  formae  simul  et  uno  loco  observentur, 
illas  nihil  aliud,  nisi  ejusdem  morbi  phases  esse,  summo 
jure  contendere  possumus;  pulmones  optimam  observandi 
occasionem  praebent.  Interrogatum  est,  numne  in  tubercu- 
losi acuta  singulare  quoddam  morbi  productum  accumuletur, 
e erasi  singulari  ortum.  Rokitansky,  quamvis  etiam  hic 
de  tuberculorum  solita  formatione  et  ratione  agi  contendat, 
tamen  hoc  loco  complicationem  cum  altera  quadam  erasi  pu- 
tat, quam  albuminosam  apellat,  quum  praecipue  in  tubercu- 
losi acuta  singulare  albuminosorum  tuberculorum  genus  eji- 
ciatur, insigne  figura  magis  vesiculari.  Describit  cellulas 
horum  corpusculorum  illis,  quae  in  exsudatis  post  inflamma- 
tionem apparent,  plane  conformes,  praeterea  cellulas  cum 
cellulis  filiabus  et  massam  elementariam  amorpham.  Hasce 
formas  imprimis  in  pulmonibus,  in  matre  pia,  in  liene,  quod 
attinet  ad  serosos  saccos  praecipue  in  peritonaeo  se  invenisse 
refert.  Quum  vero  illud  productum  minime  ab  inflammato, 
eo  autem  a tuberculoso  distet,  ut  conformatas  habeat  cellu- 
las,  figura  massae  magis  granulosa  omnino  non  gravior  res, 
sed  accidentalis  habenda  est,  quum  haecce  corpora  discreta 
certe  serius  adhaesiones  aut  pseudomembranae  evadant.  Si- 
mili modo  J.  Mueller  de  meningitide  tuberculosa  dixit,  qua 
initio  tuberculosum  inflammationis  exsudatum  deponi  fertur. 
Si,  quae  illic  invenitur  materies,  inflammationis  productum 

ure  cognoscitur , non  est  tuberculosa,  sin  autem  vere  tu- 
bercula inveniuntur,  inflammatione  non  orta  sunt.  Sin  nihilo- 
minus inflammationis  vestigia  patent,  hanc  modo  fortuito  et 
complicationis  instar  adfuisse  jam  commemoravi.  Quod  ad  j 
telas  saepissime  affectas  attinet,  in  tuberculosi  acuta  plerum- 
que simul  in  pluribus  organis  tubercula  inveniuntur;  quod 
ad  frequentiam  relativam  pulmones,  cerebri  membranas,  telam 
cellulosam,  glandulas  lymphaticas  maxime  affectas  esse  vi- 
demus ex  observationibus  statisticis  a Louis  institutis.  E 
quibus  etiam  elucet,  majorem  adesse  ad  tubercula  proclivi- 
tatem in  iis  organis,  quae  diversis  temporibus  majorem  vi-  i 
talem  habeant  actionem,  quare  glandularum  systema  et  ce- 
rebrum infantum,  pulmones  adultorum  imprimis  tentari  videmus. 
Prima  autem  causa,  cur  tam  saepe  in  pulmonibus,  in  glan-  | 
dulis  lymphaticis,  in  intestino  atque  hepate  inveniantur  depo-  ; 
sitiones,  in  eo  esse  videtur,  quod  per  haec  organa  maxime 
sanguis  conformatur  et  elaborando  consumitur,  quam  ob  rem 
in  iis  eo  facilius  substantiae  biochemicae  secerni  possunt. 
Tuberculis  in  singulis  organis  geographiam  certam  esse,  inter  j 
omnes  satis  constat,  quas  leges,  ut  jam  dixi,  etiam  in  tu- 
berculosi acuta  vigere  comperimus.  In  illis  casibus,  quos 
propter  symptomatum  egregiam  praesentiam  perfectissimos  no-  ! 
minare  possumus,  exsudatio  in  omnes  fere  partes  sanguiferas 
uno  eodemque  tempore  facta  esse  videtur  ita,  ut,  quod 
Vetter  dicit,  omne  alimentum  non  nisi  ad  tubercula  fingenda 
adhibitum  credas. 

b.  De  effectu*,  tuberculis  largius  depositis  producto . 

Gradum  facturus  ad  symptomata,  tuberculorum  deposi- ; 
tione  effecta,  quia  modo  de  illa  forma,  quae  tuberculosis 


acuta  nominata  est,  loqui  mihi  proposui,  praetermittam  omnia, 
quae  dicenda  essent  de  effectibus  illis,  quibus  cachexiam, 
phthisin  chronicam  et  varias  cum  variis  morbis  complicatio- 
nes induci  videmus. 

Si  nomine  tuberculosis  acutae  utimur,  non  morbus  vere 
acutus,  sed  exacerbatio  acuta  tuberculosis  jam  manifestae  aut* 
hucusque  occultae  atque  dormientis  significatur,  eo  insignis, 
ut,  dum  inter  symptomata,  qualia  in  quibusdam  morbis  gra- 
vissimis cognovimus,  ad  exitum  letalem  tendat,  plerumque 
partes  illae,  quae  sedem  exhibent  morbi,  minime  in  con- 
spectum veniant.  Exsudatio  non  fit  inflammatione,  sed  hyper- 
aemia  tanta,  ut  rarissime  aegroti  inter  paucarum  hebdoma- 
dum spatium,  sed  phthisi  chronica,  deinceps  orta,  moriantur. 
Morbus  vere  acutus  non  est  tuberculosis  acuta,  quum  non 
stadia  emetiatur,  non  crisibus  finiri  possit.  Morbus  acutus 
quasi  artificialis  est,  quia  plerumque  exitum  rapidum  sortitur 
et  quia  tuberculorum  depositiones  permagnae  subito  fiunt. 

Litteratura,  Agitur  hic,  ut  patet  ex  iis,  quae  supra 
dixi,  de  observationibus  diverso  nomine  collatis,  quia  nomen 
tuberculosis  acutae  recentiore  tempore  formatum  est,  quum 
theoriae  diversae  de  hujus  tuberculosis  specie  orirentur;  at- 
tamen non  agitur  de  veteribus  observationibus,  sed  modo 
de  recentioribus,  quum  tuberculi  notio  recentiore  tempore 
primum  constituta  sit,  quam  ob  rem,  si  exstarent  obser- 
vationes prioris  temporis,  iis  fidem  habere  non  possemus. 
Fuerunt  enim,  qui  tubercula  non  distinguerent  ab  aliis  tu- 
moribus. Tamen  non  praetermittenda  sunt,  quae  ad  hanc 
rem  pertinere  compertum  habere  possumus.  Quam  ob  rem 
primum  commemorandus  est  G.  L.  Bayle1);  qui  in  libro 


a)  Recherches  sur  la  phthisie  pulmonaire.  Paris  1810. 

juxta  experientias  praeclaras  edito,  etiam  plura  exempla  affert, 
quae  ad  rem  nostram  pertinent , quorum  modo  unum  paucis 
afferre  liceat1):  homo  validus,  sanitate  et  robore  semper 
vigens,  viginti  quatuor  annos  natus,  postquam  per  aliquot  dies 
tussi  sicca , subito  orta  laboraverat,  fortuito  pronus  in  pectus 
lapsus  erat,  quod  valde  commotum  sensit;  exinde  respiratio 
neque  minus  vox  acceleratae,  et  sputa  paulo  spissa  et  spu- 
mosa ad  tussim  accesserant,  appetentia  et  alvi  excretione 
non  mutatis.  Post  dies  viginti,  quum  per  aliquot  dies  la-  ! 
bores  non  amplius  suscipere  posset  atque  pedes  intumescerent, 
ad  nosocomium  delatus  est.  Percussione  instituta,  nihil  no- 
tatu dignum  inveniebatur;  urina  et  alvi  excretio  normalem 
habuerunt  indolem;  pulsus  frequens  et  irregularis,  lingua  in 
parte  centrali  sicca  atque  rubra,  vultus  vigor  extinctus  et  \ 
faciei  collapsus  inventi  sunt.  Postquam  noctem  fere  in- 
somnis egit,  postero  die,  tempore  meridiano  magna  dyspnoea 
accessit,  dum  pulsus  vix  sentiebatur;  hora  secunda  post  me- 
ridiem inter  horrores  vehementes  et  convulsiones  mors  suffo- 
cativa  intravit.  Corpore  inciso  nusquam  abnormitas  apparuit, 
nisi  in  pulmonibus.  In  utroque  enim  pulmone,  qui  in  facie  i 
externa  modo  paulo  rubefactus  reperiebatur , ingens  tubercu- 
lorum numerus  sese  obtulit.  Hic  morbus  per  dies  viginti 
duos  perduravit,  et  eo  dignior  est  memoratu,  quod,  si  ori-  1| 
ginem  tuberculorum  ex  illo  die  numeramus,  quo  vir  tussi  1| 
sicca  tentabatur,  certissime  impetus  externus  effecit,  ut  tantae 
tuberculorum  massae  in  pulmonibus  deponerentur.  — Post 
Bayle  in  ephemeridibus  variis  singuli  casus  appositi  sunt; 
descriptiones  hujus  morbi  exquisitas  postea  publicavit  Louis  2), 

*)  Section  I.  arlicle  1.  observation  2. 

3)  Recherches  anatomiqties,  palhologiques  et  therapeutiques  sur 
la  Phlhisie.  Paris  1843.  Chap.  II.  Phthisie  aigue. 

qui  a phthisi  chronica  eo  differre  dicit  hanc  phthisin  subi- 
taneam , quod  minore,  quam  trium  mensium,  spatio  decurrat 
et,  dum  plerumque  ei  omnia  phthiseos  signa  desint,  saepius 
mortem  velociter  inferat.  Maxime  illi  casus  ad  errorem  se- 
ducunt, qui  intra  quatuor  hebdomadum  spatium  decurrunt, 
quum  imaginem  morbo  acuto  simillimam  reddant;  ubi  diutius 
observare  licet,  cognitio  facilior  est,  — Praeterea  etiam 
Stokes  morbum  descripsit. 

Causae . — De  causis,  quae  inducant  tuberculosin  acu- 
tam, admodum  pauca  constare,  jam  supra  confessi  sumus; 
quum  vero  pro  certo  haberi  possit,  constitutionem  tubercu- 
losam per  multos  annos  in  corpore,  quod  videtur  validum 
atque  sanum,  occultari  aut  a prima  aetate  exstare,  aut  postea 
potentiis  nocentibus,  quae  illatae  sunt,  oriri  posse,  minus 
mirum  videtur,  si  apud  homines,  qui  sani  visi  sunt,  prae- 
cipue tempore  evolutionis  subito  exacerbationem  faciat  mor- 
bus, nulla  adhuc  cachexia,  nullis  symptomatibus  manifestatus. 
Tum  vero  id  mirandum  videtur,  ad  tantas  tuberculorum  de- 
positiones tendere  morbum,  quod  sine  dubio  ex  impetu  in- 
terno, plane  incognito,  interpretetur  oportet.  Id  vero  nihil 
novi  esse,  per  experientiam  patet,  quippe  post  exacerbationem 
jam  factam  semper  ingravescat,  quo  saepius  iteretur;  sed 
inde  etiam  patet,  tuberculosin  non  subito  in  corpore  nasci 
posse.  Causarum  externarum  et  internarum,  quibus  produ- 
citur in  corpore  tuberculosis,  jam  priore  loco  mentionem  feci. 
Ibi  causis  sufficientibus  non  egere  morbum  mihi  persuasum 
est,  ubi  post  puerperium  aut  ex  momentis,  quae  valde  depri- 
munt aut  vehementer  excitant  animum,  ortum  invenimus,  nam 
dum  in  graviditate  vita  plastica  aucta  est,  postea,  si  subito 
mutatur  haec  corporis  conditio,  feminas  ad  tuberculosin  valde 
propendere  satis  constat,  quapropter  tunc  saepissime  exacerba- 


tiones  iteratas  videmus , si  constitutio  tuberculosa  jam  fere 
exstincta  videbatur.  Neque  magis  opus  est,  ut  referam,  pa- 
themata  animi  inter  omnia  maxime  digestioni  et  omnibus 
actionibus  plasticis  detrimento  esse.  Num  insultus  mechanici 
hic  alicujus  momenti  sint,  non  satis  constat.  In  causarum 
accuratiore  exploratione  permulta  adhuc  desiderantur. 

Decursus . — Exacerbatione  tuberculoseos  subito  orta, 
initium  tuberculorum  innumerorum  depositionis  et  tuberculo- 
sis acutae  horripilationibus  indicari  solet,  quae  per  aliquot 
dies  repetuntur  et  quas  calor  permanens  sequitur,  cum  siti, 
anorexia,  respiratione  accelerata j pulsu  parvo  et  frequente 
junctus,  dum  aegroti  securi  semet  ipsos  et  suos  negligunt 
et  in  soporem  et  deliria  incidunt.  Quum  ex  iis,  quae  obser- 
vata sunt,  plerumque  pulmones,  rarius  cerebrum  centrum 
affectionis  fuisse  appareat,  symptomata  pro  organis  correptis 
variant;  de  aliis  organis  nihil  adhuc  satis  constat,  acuta  ma- 
teriae tuberculosae  in  iis  solis  depositione  eundem  morbum 
apparuisse;  tum  plerumque  videmus  morbos  chronicos,  qui 
symptomata,  functione  organorum  ipsorum  laesa  necessaria 
secum  ferunt,  quod  referendum  est  ad  hepar,  ad  lienem,  ad 
renes,  pancreas,  intestina  etc. 

Quae  eadem  symptomata  functionis  laesae  in  conspectura 
venirent,  si  tuberculosis  subita  unum  modo  organum  adgre- 
deretur;  sed  ad  symptomata  illa  gravissima  et  exitum  rapi- 
dissimum procreanda  semper  necessarium  videtur,  ut  affectio 
praecipue  in  cerebro  aut  in  pulmonibus  castra  posuerit.  Si 
enim  plures  telae  una  cum  pulmonibus  affectae  reperiuntur, 
nulla  alia  symptomata  apparent,  quam  si  in  pulmonibus  solis 
morbus  exstat,  qui  modo  ex  immensa  depositorum  multitu- 
dine proficiscitur.  Hepatis  consensus  interdum  vomitu  bilioso 
cognoscitur;  in  tuberculosi  intestini  fere  semper  diarrhoea 


eo  tempore  apparet,  quo  jam  late  patentes  destructiones 
factae  sunt,  vel  ex  catarrho  adjecto;  interdum  ab  initio  adest 
diarrhoea  et  magis  cruenta  videtur.  Ulcera,  si  fiunt,  ple- 
rumque circulariter  aggregata  apparent.  Dolor  regionis  coecae 
percussae  non  est  certum  signum,  quum  etiam  ab  exordio 
saepissime  ibi  inveniatur,  ubi  intestinum  non  participat.  Re- 
deamus igitur  ad  duas  species,  maxime  notas.  Tuberculo- 
sin  cerebri  singulare  tuberculum  non  exigere  et,  ut  in  aliis 
organis,  hyperaemia  modo  proferri,  jam  supra  dixi ; exsudatio 
praecipue  fit  in  pia*  matre  et  in  partibus  proximis  ejus  vasis. 
In  infantibus  hoc  loco  subita  tuberculosis,  nullis  aliis  cor- 
poris partibus  affectis,  observata  est;  tum  vero  vulgo  repe- 
riuntur  vestigia  vehementis  irritationis  secundariae  et  exsu- 
data serosa  vel  in  peripheria  tuberculorum , vel  in  meninge. 
Saepissime  tamen  simul  existit  tuberculosis  intestinorum  et 
pulmonum,  quae  vero  tum  recedit.  In  infantibus  morbus  fa- 
cillime cum  hydrocephalo  acuto  confundi  potest,  saepe  enim 
symptomata  sunt  eadem,  velut  cephalaea,  convulsiones,  pa- 
ralyses, impetus  epileptici,  vomitus,  aut  disjuncta  aut  con- 
juncta, intermittentia  aut  remittentia,  saepe  cum  comate  com- 
plicata. In  adultis  tuberculosis  nunquam  exacerbationem  facit 
subitam  et  primam  in  cerebro  solo,  sed  symptomata  perspi- 
cua morbi  jam  in  aliis  organis  antecesserunt;  plerumque 
invenitur  in  hominibus,  in  quibus  habitus  phthisicus  evidens 
et  manifestus  nullo  modo  ignorari  potuit.  Cephalaea  perti- 
nax oritur;  ingrediuntur  vomitus,  anxietas,  deliria,  paralyses 
incompletae,  strabismus  et  coma,  cum  febri  non  admodum 
vehemente  juncta,  dum  neque  familiae  neque  propria  conditio 
cordi  sunt  aegrotis.  Diebus  proximis  ante  mortem , quae 
iisdem  sub  symptomatibus  accedit,  pulsus  valde  debilem 
atque  frequentem  se  praebet.  — Transeamus  ad  illos  casus, 

ubi  morbi  sedes  maxime  in  pulmonibus  ponenda  est,  et  quos, 
quum  diagnosin  facilius  admittant,  saepius  observatos  esse 
scimus.  Tres  varietates  hic  secundum  symptomata  morbi 
statuere  possumus,  quas  adferre  liceat:  1.  morbus  faciem 
praebet  febri  gastricae- catarrhali , aut  typhosae  simillimam, 
quam  tum  plerumque  usque  ad  exitum  letalem  servat;  ad- 
veniunt symptomata  bronchitidis,  scilicet  tussis,  respiratio 
aucta,  sputa  parca,  tenacia,  interdum  sanguine  tincta.  Aegroti, 
quorum  facies  tumefacta  est  et  colore  livido,  sitim  querentes, 
doloribus  pungentibus  in  latere  pectoris  cruciantur,  quibus 
superveniunt  pulsus  acceleratus,  sudores,  deliria.  Signa 
auscultatoria  parum  sufficientia  invenimus:  rhonchos  sonoros 
et  sibilantes  et  rhonchum  medium  tenentem  inter  mucosum 
et  crepitantem,  dum  percussionis  sonus  celeriter  hebescit. 
Adnotandum  restat,  saepius  abdomen  inflatum  et  sensibile 
accedere  et  aegrotum,  genubus  ad  corpus  adductis  cubantem, 
ex  diarrhoea  laborare.  Mirandum  est,  quid  sit,  quod,  quum 
in  toto  corpore  tanta  excitetur  pathica  conditio , loca  aegro- 
tantia minoris  affectionis  gradum  praebeant.  Nam  ubi  sym- 
ptomata ex  abdomine  orta  maxime  perspicua  aderant,  post 
mortem  ventriculus  et  intestina  sana  inventa  sunt,  omnia  vero 
organa  parenchymatosa  tuberculis  plena,  quum  in  aliis,  quo- 
rum morbus  praecipue  ad  pulmones  referendus  videbatur, 
peritonitis  et  perforationes  ilei  permagnae  et  multae  reperi- 
rentur. 

2.  Species  secunda  pneumoniae  adynamicae  signa  ac 
symptomata  nobis  offert;  dyspnoea  hic  mediocrem  obtinet 
gradum  et  rhonchi  sonori  ac  sibilantes  modo  parci  et  in 
parvo  pectoris  spatio  adsunt,  aut  interdum  desunt.  Quorum 
loco  hic  prae  ceteris  rhonchus  ille,  crepitans  mucosus  et 
quidem  late  diffusus,  audiri  solet,  qui  usque  ad  mortem  per- 


sistit , dum  respiratio  bronchica  plane  desideratur.  Percus- 
sionis sonus  etiam  hic  brevi  tempore  in  obtusum  transit. 
Haecce  forma  re  vera  tot  symptomatibus  imitatur  pneumoniam 
asthenicam,  ut  modo  eo  differre  videatur,  quod  hepatisationis 
nulla  signa  existant. 

3.  Species  tertia  etiam  phthisis  suppurativa  acuta  nomi- 
nata est.  Notandum  est,  morbi  varietatem  primam  et  secun- 
dam tanta  rapiditate  ad  mortem  tendere,  ut  fere  nunquam 
tuberculorum  emollitionem  et  suppurationem  ingredi  videamus. 
Sin  etiam,  quod  rarissime  fit,  aegrotorum  status  in  melius 
verti  videatur,  paulo  post  sputa  puriformia,  crepitus  caver- 
nosi, transitum  in  phthisin  suppuratoriam  indicant;  oritur 
febris  hectica  et  mors  inevitabilis.  Signa  acustica  initio 
non  differunt  ab  iis,  quae  in  speciebus  antecedentibus  ani- 
madvertimus; rhonchi  sonori  rarius  observantur.  Postquam 
vero  exitus  in  suppurationem  evenit,  rhonchum  mucosum, 
mox  in  gargarizantem  transeuntem,  audimus,  dum  rhonchi 
sonori  et  sibilantes  non  cessant;  necesse  est,  mentionem 
faciam  rhonchi  cujusdam  sibilantis,  ab  illis,  qui  audiri  so- 
lent, valde  distincti.  — Percussionis  sonus  etiam  hic  brevi 
tempore  obtusus  fit.  Hujusce  speciei  morbi  exempla  plurima 
referuntur  a Louis;  mortem  intrare  vidit  intra  trium,  qua- 
tuor,  quinque,  sex,  septem  hebdomadum  spatium.  Stokes 
dicit,  duos  sibi  casus  occurrisse,  in  quibus  fuerint  nulla 
pulmonis  morbi  signa,  antequam  febris  advenerit;  nihilominus 
mors  intra  trium  hebdomadum  spatium  accessit  post  primum 
impetum  atque  pulmones  erant  repleti  cavernis  tortis,  tuber- 
culosis, recenter  ortis.  Nec  non  Bayle  casum  ejusdem 
generis  enarrat,  secum  a Moutard- Martin  communicatum1). 

’)  Section  VI.  Reflexions  sur  1’existence  de  la  phthisie  pulmo- 
naire  chez  quelques  malades,  qui  n’offrent  pas  les  symptomes  de 
cette  maladie. 

Vehementissimis  animi  pathematibus  illic  morbus  ortus  horro- 
ribus incepit  atque  plane  speciem  bronchotyphi  praebuit; 
tribus  hebdomadibus  post  aegrotus  mortuus  est  et  pulmones 
fere  plane  in  massam  tuberculosam  emollitam  et  purulentam 
commutati  inventi  sunt,  ita  ut  structura  cognosci  vix  posset. 

Diagnosis . — Diagnosis  tuberculoseos  acutae  est  diffi- 
cillima et  fallacissima,  quum  saepissime  functiones  laesae 
organorum  aegrotantium  minime  respondeant  permagno  exsu- 
dato tuberculoso.  Acuta  cerebri  hyperaemia  fere  eadem 
symptomata  gignit , quae  gignit  meningitis  acuta,  verum 
minus  intensa;  praeterea  absunt  febris  ingens,  vehemens 
pulsatio  arteriarum,  et  capitis  et  colli,  vultus  torvus,  stadium 
actionum  violentarum,  pupilla  maxime  contracta.  Exsudatione 
materiae  tuberculosae  facta,  pulsus  paulo  tardior  fit,  nun- 
quam vero  tantopere,  ut  in  meningitide  exsudativa.  In  homi- 
nibus phthisicis  adultis  celeriter  tubercula  in  cerebro  orta 
esse,  opinari  licet,  si  cephalaea  pertinax  et  vehemens  oritur, 
quam  sequitur  et  sopor  et  stupor  et  cetera  meningitidis 
symptomata,  abs  qua  difficillime  distinguitur  hic  morbus.  — 
Quod  ad  pulmones  attinet,  speciem  primam  et  secundam 
suspicari  possumus,  si  praeter  bronchitidis  signa  et  sympto- 
mata perpetuus  rhonchus  crepitans-mucosus  occurrit  et  per- 
cussionis sonus  etsi  mediocriter  obtusus,  tamen  late  diffu- 
sus patet,  neque  stipatur  respiratione  bronchica.  Deinde 
si  stethoscopio  adjuvante  invenimus  pulmonem  fere  ubique 
esse  permeabilem  atque  condensationem  modo  in  locis  sin- 
gularibus adesse,  vel  crepitationis  illud  genus  tam  exiguum, 
ut  inde  sonus  percussionis  obtusus  intelligi  non  possit.  — 
Acutam  phthisin  suppuratoriam  suspicari  possumus,  si,  ubi 
a principio  bronchitidis  signa  et  pertinacia  et  vehementia 
aderant,  febris  fit  hectica,  si  sonum  percussionis  obtusum 


partialem  quidem  sed  perfectissimum,  paucis  hebdomadibus 
post  initium  morbi  rhonchus  mucosus  comitatur.  Cetera 
morbi  symptomata  vero  omnia  eadem  esse  videntur,  quae 
inveniuntur  in  febribus  gastricis  aut  typhosis.  Verum  non 
praetermittenda  est  urinae  indoles,  quae  colorem  praebet 
limpidum,  saepius  spasticum  et  interdum  sedimenta  offert  e 
salibus  phosphoricis  composita;  quo  momento  diagnosin  ad- 
modum juvari,  affert  Schoenlein. 

Exitus . — Morbus  semper  prognosin  pessimam  exhibet, 
cum  fere  semper  exitum  letalem  sortiri  videatur,  et  exitus 
in  sanationem  vix  cogitari  queat,  quoniam  tanta  oeconomiae 
corporis  vulnera  illata  sunt,  ut  tam  gravia  et  perniciosa 
symptomata  emerserint.  Mors  nonnunquam  accedit  post  octo 
dies;  saepius  morbus  per  hebdomades  aliquot  protrahitur. 
Mortem  inferri  videmus  aut  suffocatione  subita,  praecipue  in 
specie  prima,  aut  statu  soporoso  perpetuo,  praesertim  in 
aliis  duabus  varietatibus.  Si  etiam  statum  meliorem  induci 
et  convalescentiam  intrare  posse  putamus,  hicce  optimus  est 
morbi  exitus,  ut  in  phthisin  magis  chronicam  incidant  aegroti. 
Cerebro  affecto,  mors  fere  semper  inter  soporem,  saepe 
etiam  inter  convulsiones  irruit. 

Curatio . Patet  ex  antecedentibus,  curationem  nihil  prae- 
stare posse,  solam  ergo  rationalem  esse  symptomaticam  et 
prophylacticam,  quum  neque  specifica  antituberculosa  habea- 
mus, neque  resorptionem  hic  adjuvare  possimus,  ut  in  ex- 
sudationibus  aliis.  Ubi  diagnosin  certam  constituere  possumus, 
praecipue  avertenda  est  inflammatio,  quapropter  sanguinis 
detractionibus  topicis  et,  cerebro  affecto,  etiam  epithematibus 
frigidis  utamur.  Tum  legibus  diaeteticis  obsequi  et  id  agere 
debemus,  ut  pathemata  animi  et  omnia,  quae  nocere  possint, 
amoveamus.  Semper  erit  medici  attenti,  ut  in  hominibus, 

qu!  e tuberculosi  aut  hereditaria  aut  acquisita  laboraverunt, 
constitutioni  illi  tam  perniciosae  occurrere  studeat. 

Morbi  historiae  optime  scriptae  sunt  a Louis;  ipse 
vidi  tres  aegrotas,  quarum  duae  post  puerperium  in  morbum 
inciderunt,  duae  adhuc  vivunt.  Harum  una,  quae  ante 
septem  hebdomades  cum  omnibus  bronchotyphi  symptomatibus 
advenit,  postquam  curatione  symptomatica  ab  omnibus  signis 
typhosis  liberata  est,  jam  phthiseos  chronicae  incipientis  ex- 
hibet imaginem.  Altera,  ante  quatuordecim  dies  ad  noso- 
comium delata,  quam  primis  diebus  ex  typho  abdominali  la- 
borantem persuasum  habuimus,  propter  symptomata  simulata, 
nunc,  postquam  deliria,  insomnia,  calor  mordax,  hallucina- 
tiones, dolor  regionis  coecae  cesserunt,  statu  multo  meliore 
uti  videtur.  Nam  nonnisi  adsunt  symptomata  bronchitidis 
cum  febri  adynamica  junctae;  auditur  adhuc  inter  exspira- 
tionem non  minus,  quam  inspirationem  rhonchus  ille,  qui  me- 
dium tenet  inter  crepitantem  efc  mucosum.  Tertia  aegrota 
usque  ad  mortem  e pneumonia  asthenica  duplice  laborare 
visa  est,  quapropter  demum  corpore  inciso  constituta  est 
diagnosis.  Postquam  ante  tres  menses  partum  edidit  secun- 
dum, et  jam  paulo  post  e tussicula  laboravit,  subito  horri- 
pilationibus, dyspnoea,  deliriis  affecta  est.  Jam  per  dierum 
quatuordecim  spatium  ab  alio  medico  curata,  die  XXIV  mensis 
praeteriti  venit  ad  nosocomium.  Per  quatuor  dies,  per  quos 
usque  ad  mortem  observari  potuit  aegrota,  symptomata  per- 
manserunt eadem,  scilicet  pulsus  debilis,  centum  viginti 
quatuor  ictuum,  vertigo,  insomnia,  deliria  interdum  furibunda, 
calor  mordax,  hallucinationes.  Sputa  spissa,  percussionis 
sonus  in  utroque  latere  pectoris  obtusus,  rhonchi  sibilantes, 
mucosi  et  magis  crepitantes  inventi  sunt.  Curatio  pneumo- 
niae asthenicae  instituta  est.  Mors  accessit  inter  animi  de- 


fectum,  respirationem  stertorosam,  sudores  frigidos.  — Paucis 
afferam,  quae  inventa  sint  corpore  secto:  apex  pulmonis  si- 
nistri condensatus,  compactus,  in  quo  caverna  tuberculosa, 
recens  orta,  magnitudine  nucis,  materia  puriformi  referta; 
in  lobo  superiore  ubique  granulationes  tuberculosae  canae; 
lobus  inferior  plenus  granulationum  albarum,  usque  ad  ma- 
gnitudinem pisi.  In  apice  pulmonis  dextri  vetus  caverna, 
infil trationes  jam  obsoletae  et  aliquot  recentes,  per  totam 
partem  inferiorem  vero  infiltrationes  recentes  in  omnibus  sta- 
diis apparuerunt.  Ceterum  nihil  notatu  dignum  repertum  est, 
nisi  hyperaemia  cerebri  et  tunicae  mucosae  uteri. 


VITA. 


Natus  sum,  Guido  Rudolphus  Richardus  Biefel,  Neostadii, 
Silesiae  superioris  oppido,  a.  MDCCCXXIV,  die  III.  mensis 
Junii,  patre  Antonio  Biefel,  med.  et  chir.  doctore,  quem 
mihi  jam  multis  ex  annis  morte  ereptum  lugeo,  semperque 
lugebo,  matre  Aloysia,  e gente  Na  gei,  quam  deus  optimus, 
maximus  hucusque  vivam  ac  salvam  mihi  servavit,  servetque 
in  posterum.  Fidem  confiteor  catholicam.  Primis  litterarum 
elementis  imbutus  gymnasium  Leobschuetziense , quod  tunc 
temporis  directore  Dr.  Wissowa,  postea  Dr.  Kruhl,  viris 
illustrissimis  et  humanissimis  florebat,  per  octo  annos  fre- 
quentavi. Anno  MDCCCXLIII  testimonio  maturitatis  ornatus 
inter  cives  instituti  regii  medico -chirurgici  Friderico-Guilel- 
miani  receptus,  per  quadriennium  hisce  interfui  lectionibus: 
Cei.  Beneke  de  logice  et  psychologia;  Cei.  Preufs 
de  historia;  111.  Hecker  de  encyclopaedia  et  methodologia 
medica,  de  Celsi  libris,  de  pathologia  generali,  de  historia 
medicinae;  111.  Link  de  botanice,  de  historia  naturali;  111. 
Mitscherlich  sen.  de  chemia  anorganica  et  organica; 
Cei.  Turte  de  physice,  de  pharmacia;  111.  Schlemm  de 
osteologia,  de  syndesmologia,  de  splanchnologia;  111.  Mueller 
de  anatomia  universa  et  organorum  sensuum  et  comparata  et 
pathologica,  de  physiologia;  Cei.  Eck  de  physiologia,  de 
therapia  generali,  de  semiotice,  de  morbis  contagiosis,  de 

morbis  simulatis  et  dissimulatis;  III.  Mitscherlich  jun. 
de  materia  medica;  111.  Horn  de  morbis  psychicis;  III. 
Schoenlein  et  Beat.  Wagner  de  patbologia  et  therapia 
speciali;  111.  Juengken  de  chirurgia  speciali;  111.  Casper 
de  arte  formulas  medicas  rite  concinnandi,  de  medicina  fo- 
rensi; Cei.  Troschel  de  arte  fascias  rite  imponendi,  de 
ossibus  fractis  et  luxatis;  Cei.  Schmidt  de  arte  obstetricia; 
Cei.  Boehm  de  aciurgia;  Exp.  Lauer  de  medicina  militari; 
Exp.  Bruecke  de  anatomia  microscopica. 

Ad  practicas  exercitationes  me  instituerunt:  111.  Mueller 
et  111.  Schlemm  ad  artem  cadavera  rite  secandi;  Cei.  Boehm 
ad  operationes  in  corporibus  mortuis;  Cei.  Schmidt  ad  ex- 
ercitationes obstetricias;  111.  Casper  ad  exercitationes  medico- 
forenses  et  explorationes  in  vivis  et  mortuis  instituendas. 
Praeterea  interfui  clinicis  medicis  Cei.  Wolff,  111.  Schoen- 
lein, 111.  Romberg;  clinicis  chirurgicis  et  ophthalmiatricis 
111.  Dieffenbach  et  111.  Juengken,  Exp.  Angelstein. 

Quibus  viris  omnibus,  optime  de  me  meritis,  quas  pos- 
sum maximas  ago  gratias  semperque  habebo. 

Jam  vero  tentaminibus,  tam  philosophico,  quam  medico, 
nec  minus  examine  rigoroso  coram  Gratioso  Medicorum  Or- 
dine rite  superatis,  spero  fore,  ut  dissertatione  thesibusque 
palam  defensis,  summi  in  medicina  et  chirurgia  honores  in 
me  conferantur. 


TIIESES 


1.  Sanguis  vim  propulsivam  non  habet. 

2.  Diaeta  in  multis  morbis  efficacior,  quam  medicamenta. 

3.  Tumorum  carcinomatosorum  naturam  modo  e signis 
physiologicis  cognoscimus. 

4.  Geographiae  morborum  studium  aptissimum  est  ad 
familias  morborum  distinguendas. 

5.  Multorum  morborum  causae  in  perversa  educatione 
ponendae  sunt. 


